Wes sol man beginnen
Wes sol man beginnen·
sit nv můs der sumer hinnen·
der so mangú wunne bar·
man sol leider truren·
suͤssú zit dú wellent suren·
truͤbe werdent die tage clar·
ungelúkehafte minnere·
die muͤssen zwei leit nu han·
in ist winter swere·
so sint si ir frowen vmmere·
zů dien mag ich leider gan·

Wil dú seldenriche·
das ich iemer mich geliche·
zů dien die vngelúke hant·
so we mir der stunde·
das ich schowen si bigunde·
do mir wart ir wunne erkant·
wan ich můs mich ir da geben·
ich sach ir wunnen so vil·
si mag mir min leben
kúrzen alder froͤide geben·
si tůt mir wol swie si wil·

ICh mag wol die minne·
strâfen das si mine sinne·
an mine frowen hat geleit
vnd aber sis nit twinget·
gegen mir vnd ǒch innan bringet·
das so we tůnt sendú leit·
des mag si mich wol varen lassen·
wan si lat dv́ minne fri·
des si min verwâssen·
sin enwelle sich danne an mir mâssen·
alder ǒch betwingen so·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse